अर्थशास्त्रम्/अधिकरणम् ३/अध्यायः ७
"पर-परिग्रहे बीजं उत्सृष्टं क्षेत्रिणः" इत्याचार्याः   ।। ०३.७.०१  ।।
 "माता भस्त्रा । यस्य रेतस्तस्यापत्यम्" इत्यपरे   ।। ०३.७.०२  ।।
 विद्यमानं उभयं इति कौटिल्यः   ।। ०३.७.०३  ।।
 स्वयं-जातः कृत-क्रियायां औरसः   ।। ०३.७.०४  ।।
 तेन तुल्यः पुत्रिका-पुत्रः   ।। ०३.७.०५  ।।
 सगोत्रेणान्य-गोत्रेण वा नियुक्तेन क्षेत्र-जातः क्षेत्रजः पुत्रः   ।। ०३.७.०६  ।।
 जनयितुरसत्यन्यस्मिन्पुत्रे स एव द्वि-पितृको द्वि-गोत्रो वा द्वयोरपि स्वधा-रिक्थ-भाग्भवति   ।। ०३.७.०७  ।।
 तत्-सधर्मा बन्धूनां गृहे गूढ-जातस्तु गूढजः   ।। ०३.७.०८  ।।
 बन्धुनाउत्सृष्टोअपविद्धः संस्कर्तुः पुत्रः   ।। ०३.७.०९  ।।
 कन्या-गर्भः कानीनः   ।। ०३.७.१०  ।।
 सगर्भ-ऊढायाः सह-ऊढः   ।। ०३.७.११  ।।
 पुनर्-भूतायाः पौनर्भवः   ।। ०३.७.१२  ।।
 स्वयं-जातः पितुर्बन्धूनां च दायादः   ।। ०३.७.१३  ।।
 पर-जातः संस्कर्तुरेव न बन्धूनां   ।। ०३.७.१४  ।।
 तत्-सधर्मा माता-पितृभ्यां अद्भिर्मुक्तो दत्तः   ।। ०३.७.१५  ।।
 स्वयं बन्धुभिर्वा पुत्र-भाव-उपगत उपगतः   ।। ०३.७.१६  ।।
 पुत्रत्वेअधिकृतः कृतकः   ।। ०३.७.१७  ।।
 परिक्रीतः क्रीतः   इति  । ।। ०३.७.१८  ।।
 औरसे तुउत्पन्ने सवर्णास्तृतीय-अंश-हराः । असवर्णा ग्रास-आच्छादन-भागिनः   ।। ०३.७.१९  ।।
 ब्राह्मण-क्षत्रिययोरनन्तरा-पुत्राः सवर्णाः । एक-अन्तरा असवर्णाः   ।। ०३.७.२०  ।।
 ब्राह्मणस्य वैश्यायां अम्बष्ठः । शूद्रायां निषादः पारशवो वा   ।। ०३.७.२१  ।।
 क्षत्रियस्य शूद्रायां उग्रः   ।। ०३.७.२२  ।।
 शूद्र एव वैश्यस्य   ।। ०३.७.२३  ।।
 सवर्णासु चएषां अचरित-व्रतेभ्यो जाता व्रात्याः   ।। ०३.७.२४  ।।
 इत्यनुलोमाः   ।। ०३.७.२५  ।।
 शूद्रादायोगव-क्षत्त-चण्डालाः   ।। ०३.७.२६  ।।
 वैश्यान्मागध-वैदेहकौ   ।। ०३.७.२७  ।।
 क्षत्रियात्सूतः   ।। ०३.७.२८  ।।
 पौराणिकस्त्वन्यः सूतो मागधश्च । ब्रह्म-क्षत्राद्विशेषः   ।। ०३.७.२९  ।।
 त एते प्रतिलोमाः स्वधर्म-अतिक्रमाद्राज्ञः सम्भवन्ति   ।। ०३.७.३०  ।।
 उग्रान्नैषाद्यां कुक्कुटः । विपर्यये पुल्कसः   ।। ०३.७.३१  ।।
 वैदेहिकायां अम्बष्ठाद्वैणः । विपर्यये कुशीलवः   ।। ०३.७.३२  ।।
 क्षत्तायां उग्रात्श्व-पाकः   ।। ०३.७.३३  ।।
 इत्येतेअन्ये चान्तरालाः   ।। ०३.७.३४  ।।
 कर्मणा वैश्यो रथ-कारः   ।। ०३.७.३५  ।।
 तेषां स्व-योनौ विवाहः । पूर्व-अपर-गामित्वं वृत्त-अनुवृत्तं च   ।। ०३.७.३६  ।।
 शूद्र-सधर्माणो वा । अन्यत्र चण्डालेभ्यः   ।। ०३.७.३७  ।।
 केवलं एवं वर्तमानः स्वर्गं आप्नोति राजा । नरकं अन्यथा   ।। ०३.७.३८  ।।
 सर्वेषां अन्तरालानां समो विभागः   ।। ०३.७.३९  ।।
 देशस्य जात्याः संघस्य धर्मो ग्रामस्य वाअपि यः  । ।। ०३.७.४०अ ब  ।।
 उचितस्तस्य तेनएव दाय-धर्मं प्रकल्पयेत्  ।। ०३.७.४०च्द्  ।।